Nu kan Stan Lee sælge reklamer fra graven

Marvel-legenden er det nyeste kendte navn på ElevenLabs’ såkaldte Iconic Marketplace, hvor virksomheder og kreative kan købe adgang til AI-klonede versioner af kendte stemmer. Det sker i samarbejde med dem, der forvalter Stan Lees eftermæle. Dermed bliver grænsen mellem hyldest, nostalgi og digital genoplivning endnu mere mudret. Stan Lees stemme kan fremover dukke op i en reklame, en video eller en lydbog – uden at Stan Lee selv nogensinde har sagt ordene.

På markedspladsen findes allerede AI-versioner af stemmer, der efterligner blandt andre Michael Caine, David Hasselhoff, John Wayne, Lana Turner, Judy Garland og Robert Oppenheimer. Med Stan Lee rykker teknologien tættere på moderne popkultur og Marvel-fans, der forbinder hans stemme med årtiers superheltehistorie.

ElevenLabs vil også bruge Stan Lee-stemmen i sin lydbogstjeneste. Her lanceres en “Stan Lee Book of the Month Club”, hvor en ny lydbog hver måned skal læses op med den AI-genererede stemme. Første titel er Treasure Island af Robert Louis Stevenson. Derudover bliver det muligt at skabe korte videoklip med Stan Lee via ElevenLabs’ Creative Templates.

Det hele rejser et ret konkret spørgsmål for alle, der ser film, reklamer og indhold på nettet: Når en kendt stemme pludselig kan fortsætte som digitalt produkt, hvordan skal man så vide, hvad der er ægte – og hvad der bare er en licenseret AI-illusion?

Stan Lee var kendt for sine cameos og sin ikoniske stemme. Nu får han endnu et efterliv. Denne gang som abonnement, licens og AI-skabelon.

Stan Lee døde tilbage i 2018.

Nu kan Stan Lee sælge reklamer fra graven